b"\n_START_ARTICLE_\nFlamenc del Carib\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nEl seu h\xc3\xa0bitat preferit \xc3\xa9s l'habitual en la fam\xc3\xadlia: llacunes salades, aiguamolls i llacs salobres costaners o interiors._NEWLINE_Viu a les Illes Gal\xc3\xa1pagos, zona costanera de Col\xc3\xb2mbia i Vene\xc3\xa7uela i illes properes, nord de les Guaianes i Brasil. Pen\xc3\xadnsula de Yucat\xc3\xa1n, a M\xc3\xa8xic, i al Carib septentrional, a les Bahames, la Hispaniola, Cuba i les Illes Turks i Caicos. Els albiraments al sud de Florida es consideren animals captius escapats, per\xc3\xb2 tamb\xc3\xa9 poden arribar aus fins als Everglades des de la pen\xc3\xadnsula del Yucat\xc3\xa1n i tamb\xc3\xa9, en altres casos, aut\xc3\xa8ntics emigrants des de Cuba.\n_START_SECTION_\nTaxonomia\n_START_PARAGRAPH_\nAntany es considerava conespec\xc3\xadfic amb el flamenc rosat i el xil\xc3\xa8, especialment amb el primer. Avui es consideren tres esp\xc3\xa8cies diferents.\n_START_SECTION_\nReproducci\xc3\xb3\n_START_PARAGRAPH_\nCom les altres esp\xc3\xa8cies de flamenc, pon un ou blanc sobre una base de fang, entre maig i agost, covant-lo durant 28 a 32 dies. Ambd\xc3\xb3s pares tenen cura dels joves durant un per\xc3\xadode de fins a 6 anys, en qu\xc3\xa8 arriben a la maduresa sexual.\n_START_SECTION_\nAlimentaci\xc3\xb3\n_START_PARAGRAPH_\nS'alimenta de larves aqu\xc3\xa0tiques i crustacis que filtra del fang amb el seu especialitzat bec.\n_START_SECTION_\nH\xc3\xa0bits\n_START_PARAGRAPH_\nNo s\xc3\xb3n aut\xc3\xa8ntics migradors, per\xc3\xb2 desenvolupen moviments relacionats amb la cria i la cerca d'aliment. La poblaci\xc3\xb3 de les illes Gal\xc3\xa1pagos \xc3\xa9s sedent\xc3\xa0ria._NEWLINE_La longevitat \xc3\xa9s d'uns 40 anys, una de les m\xc3\xa9s llargues entre les aus."